זוכרים את מרקו מיליץ'? הסלובני המצוין, שהיה אחד הפורוורדים הבולטים באירופה בסוף שנות ה-90 ותחילת-אמצע שנות ה-2000, כבר זמן רב מתחת לרדאר. אלא שהוא עדיין קרוב אלינו, ואפילו ברמה הפיזית.
אחרי שנה בליגה האיראנית, מיליץ' בן ה-35 מצא לעצמו אתגר חדש ומסקרן לא פחות: על פי דיווחים שהתפרסמו היום (ראשון) באירופה, הוא חתם בכוויית. שם הקבוצה החדשה של כוכב העבר, שימו לב: אל-כוויית. לכשיצטרף, יראה מיליץ' עוד פנים מוכרות לחובבי הכדורסל בישראל - אקס הפועל ירושלים, מריו אוסטין, שנמנה גם כן על הסגל.
אז איך הוא בעצם הגיע לשם? כזכור, הסלובני פרץ בלובליאנה עוד בשנת 1994 ולאחר שלוש שנים מוצלחות הוא אף נבחר בדראפט של ה-NBA על ידי פיניקס סאנס. שנתיים בליגה הטובה בעולם הספיקו לו והוא חזר לפנרבחצ'ה. כך, למעשה, הוא התחיל את הפרק המפואר בקריירה האירופית שלו.
הוא נדד שוב ללובליאנה והספיק לשחק בריאל מדריד (שתי קדנציות) וגם בסקיפר בולוניה החזקה של תחילת העשור הקודם. אחד מרגעי השיא שלו היה באולסטאר האירופי, אז זכה בתחרות ההטבעות תוך שהוא סיפק דאנק מרשים בקפיצה מעל מכונית. אשתקד, הוא שיחק כאמור במחראם טהראן, אך הפסיד את האליפות לפטרוכימי של כוכב אירופי גדול אחר, סאני בצ'ירוביץ'.